KIRJALLINEN KYSYMYS E-1446/99 esittäjä(t): Erik Meijer (GUE/NGL) komissiolle. Kemianteollisuuden yrityksen Akcros Chemicals B.V.:n julkisin varoin tuettu siirto Roermondista Greiziin.



Virallinen lehti nro 203 E , 18/07/2000 s. 0001 - 0002



KIRJALLINEN KYSYMYS E-1446/99 esittäjä(t): Erik Meijer (GUE/NGL) komissiolle (1. syyskuuta 1999) Aihe: Kemianteollisuuden yrityksen Akcros Chemicals B.V.:n julkisin varoin tuettu siirto Roermondista Greiziin 1. Onko komissio tietoinen, että Akcros Chemicals B.V. (aikaisemmin Haagen Chemie, joka on AKZO Nobel Chemicalsin omistuksessa), joka tuottaa lyijy- ja metallistearaatteja ja muita kuin vinyylipuolivalmisteita synteettisten aineiden teollisuudelle, aikoo sulkea Roermondissa (Alankomaat, Limburgin maakunta) sijaitsevan 1200 hengen tuotantolaitoksensa sen alkuperäisen suunnitelman sijaan, että tuotanto siirrettäisiin laajennettavan Limax-yrityksen (myöskin osa Akcrosia) yhteyteen Roermondin itäosaan? 2. Onko komissio lisäksi tietoinen, että AKZO Nobel -konserni perustelee tätä Roermondin jossa on Alankomaiden keskitasoa korkeampi työttömyysaste tehtaan sulkemista sillä, että sen siirtäessä muun kuin vinyylituotannon Greiziin (Saksa, Thüringenin maakunta) ja lyijystearaattien tuotannon Düreniin (Saksa, Nordrhein-Westfalenin maakunta), se on oikeutettu 35 prosentin investointitukeen? 3. Voisiko komissio ilmoittaa, toteutetaanko tämä tuotannon siirto kokonaan tai osittain Euroopan unionin varoilla? Jos näin on, miten se on perusteltu? Miten paljon uusia työpaikkoja Greiziin todennäköisesti tulee, kun tätä verrataan työpaikkojen vähentymiseen Roermondissa? Mitkä ovat kunkin uuden työpaikan kustannukset? 4. Onko komission mielestä oikein, että yhden työllisyydestä kärsivän alueen työllisyyttä edistetään tukemalla työpaikkojen siirtoa toiselta työttömyydestä kärsivältä alueelta? Jos komissio ei pidä tätä oikeutettuna, mitä se aikoo tehdä estääkseen yrityksiä siirtämästä työpaikkoja tarpeettomasti paikasta toiseen ja työpaikkojen vähenemisen? Michel Barnierin komission puolesta antama täydentävä vastaus (18. marraskuuta 1999) Komissio ei saa tietoja yksityisten yritysten kuten AKZO Nobel Chemicalsin liiketoiminnasta lukuun ottamatta tapauksia, jotka liittyvät yhteisön oikeuden soveltamiseen. Nordrhein-Westfalenin osavaltion viranomaiset eivät ole toimittaneet komissiolle tietoja AKZOn tuotantolaitosten uudelleenjärjestelyn yhteydessä Dürenin tehtaalle myönnetystä yhteisön tai jäsenvaltion tuesta. Thüringenin osavaltio on ilmoittanut, että Euroopan aluekehitysrahastosta (EAKR) on myönnetty AKROS Chemicalsin Greizin tehtaalle tukea 2 120 000 Saksan markkaa. Se vastaa 50 prosenttia valtiontuen kokonaismäärästä. Tuki myönnettiin osana Saksan kansallista investointipalkkiojärjestelmää (Gemeinschaftsaufgabe Regional Wirtschaftsförderung). Komissio on hyväksynyt kyseisen järjestelmän kilpailupolitiikkaa koskevien sääntöjen mukaan EY:n perustamissopimuksen 87 artiklan 3 kohdan (entinen 92 artikla) mukaisesti. Thüringen kuuluu sekä rakennerahastojen tavoite 1 -alueisiin että yhteisön kilpailupolitiikan mukaisesti valtiontukea saaviin alueisiin. Osavaltiolle myönnetään tukea rakennerahastoista sen sosiaalis-taloudellisen välimatkan kuromiseksi umpeen suhteessa muuhun Euroopan unionin alueisiin. Osa tästä tuesta käytetään pääomainvestointien houkuttelemiseksi alueelle. AKROS Chemicalsille myönnettävän tuen tarkoituksena on turvata noin 150 työpaikan säilyminen Greizin tehtaalla. Valtiontuen kokonaismäärä on noin 28 000 Saksan markkaa työpaikkaa kohti. Ensi vuonna alkavalla rakennerahastojen uudella ohjelmakaudella tällaisissa olosuhteissa tapahtuvaan yhteisön tuen myöntämiseen sovelletaan rakennerahastoja koskevista yleisistä säännöksistä 21 päivänä kesäkuuta 1999 annetun asetuksen (EY) N:o 1260/1999 (1) 30 artiklan mukaisesti uusia edellytyksiä. Asetuksessa säädetään, että jäsenvaltioiden on vaadittava tietylle toimelle myönnetyn yhteisön tuen takaisinmaksamista, jos kyseiseen toimeen kohdistuu viiden vuoden kuluessa siitä, kun päätös tuen myöntämisestä on tehty, sellaisia huomattavia muutoksia, jotka johtuvat erityisesti tuotantotoimen lakkauttamisesta tai sijainnin muuttumisesta. Komission kesäkuussa 1999 julkaisemissa uusia ohjelmia koskevissa suuntaviivoissa todetaan myös, että rakennerahastojen tukea ei saisi myöntää pelkästään olemassa olevien toimien sijainnin muuttamiseen. (1) EYVL L 161, 26.6.1999.